บรรยากาศงานภูษาศิลป์ จากท้องถิ่นสู่สากล ประชาชนเข้าร่วมงานอย่างต่อเนื่อง
บรรยากาศงานภูษาศิลป์ จากท้องถิ่นสู่สากล ที่รอยัลพารากอนฮอล์ ชั้น 5 ศูนย์การค้าสยามพารากอน เพื่อเฉลิมพระเกียรติ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 วันนี้มีประชาชนเข้าร่วมงานกันอย่างต่อเนื่อง โดยภายในงานมีการจัดนิทรรศการเพื่อให้ความรู้เกี่ยวกับรูปแบบลายผ้าและวิธีการทำผ้าไทยหลายรูปแบบ มีนิทรรศการ ได้แก่ นิทรรศการเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง  นิทรรศการผ้าไทยลายอัตลักษณ์ 76 จังหวัด  นิทรรศการผลิตภัณฑ์วัฒนธรรมไทย (Cultural Product of Thailand : CPOT) นิทรรศการผ้าไทยร่วมสมัย เป็นต้น นอกจากนี้ ยังมีการเสวนาวิชาการ การสาธิต การจำหน่ายผ้าไทยและผลิตภัณฑ์จากผ้า  การแสดงศิลปวัฒนธรรมไทย การแสดงจินตลีลาพัสตราภรณ์ : มโนราห์บัลเลต์ และการขับร้องดนตรี วงเฉลิมราชย์ 8. การแสดงแบบผ้าไทยลายอัตลักษณ์และการแสดงแบบผ้าไทยร่วมสมัย อีกทั้งการแสดงผลงานจากศิลปินและนักออกแบบเสื้อผ้าไทย อาทิ นางพิจิตรา บุณยรัตพันธถ์ นายอธิษฐ์ ฐิกิตติวัฒน์  นายศิริชัย ทหรานนท์ ด้านนางสาวพรนภา หอทอง เดินทางมาจากจังหวัดกาญจนบุรี เพื่อมาร่วมงานครั้งนี้ กล่าวว่า รู้สึกชื่นชอบผ้าไทยเนื่องจากเป็นผ้าที่มีลวดลายสวยงาม เมื่อสวมใส่ทำให้สุขภาพผิวดีเพราะเป็นผ้าที่ย้อมจากสมุนไพรที่ให้สีธรรมชาติ เช่น สีน้ำเงินจะดูดซับพิษจากร่างกาย ช่วยให้สุขภาพดีขึ้นและเหมาะกับการทำธุรกิจในช่วงนี้ที่ผู้บริโภคหันมาใช้สินค้ารักสุขภาพมากขึ้น ประชาชนที่สนใจสามารถเข้าร่วมงานได้ที่ รอยัล พารากอนฮอล์ ชั้น 5 ศูนย์การค้าสยามพารากอน ตั้งแต่วันนี้ถึงวันที่ 15 สิงหาคม 2565 เวลา 11.00 น. เป็นต้นไป พร้อมโปรโมชันสุดพิเศษหากซื้อสินค้าครบมูลค่าครบ 2,500 บาท ขึ้นไป สามารถแลกรับหนังสือภูษาศิลป์ บริเวณด้านหน้าทางเข้า 1 สิทธิ์ต่อ 1 เล่ม